Kotleba, Marek, poslanec NR SR (2023-02-07):
Ďakujem za slovo. Vážení poslanci, vážená pani poslankyňa, povedzme si, že ľudia sa preľakli toho, čo má prihlásiť od 1. apríla 2023, pretože tieto poplatky, ktoré sa menili, tie koeficienty a zaviedla sa tzv. tabuľka podľa euronoriem, ľudí vyplašila, pretože povedzme si, ako to bolo dávnejšie. Pretože niekedy boli dva poplatky za prihlásenie motorového vozidla a to bola suma 33 eur, ktorá bola za predpis vozidla v okrese, kde sa nemenila značka, potom 66 keď išla mimo okresu, kde sa vlastne poznávacia značka musela meniť. Potom Kažimír zaviedol tzv. poplatok, ktorý bol podľa kW vozidla a vtedy bol taký prvý šok tých ľudí, pretože podľa toho výkonu tie poplatky boli naozaj vysoké. Potom sa zaviedol koeficient podľa veku vozidla. Každým rokom čím bolo vozidlo staršie, tak to vozidlo sa nejakou úmerou, ten poplatok na to vozidlo sa znižoval, no a teraz vláda zaviedla ten nový poplatok, ktorý mnohých vystrašil a zaviedli tam tzv. tú euronormu, ale povedzme si, že ľudia na Slovensku nemajú prostriedky na to, aby si kúpili vozidlo, ktoré má tú najvyššiu alebo teda najnovšiu euronormu, ale väčšinou sú to vozidlá staršie, ako bolo aj povedané, tie vozidlá priemerný vek majú okolo 14 rokov. A práve na tieto vozidlá, ktoré majú nejakú normu možno Euro 5, tak práve na tieto vozidlá vznikne ten poplatok, kde bude navýšenie podstatne vyššie, ako to bolo podľa toho koeficientu veku. Čiže my ak by sme chceli toto prihlasovanie vozidiel zmeniť, tak my by sme museli začať úplne od začiatku a celé to prekopať, pretože keď to napríklad funguje v Českej republike, kde za prihlásenie vozidla zaplatíte niekoľko 100 českých korún a na Slovensku za to isté vozidlo zaplatíte 1 900 eur, tak to je naozaj na zamyslenie a celkovo aj to prihlásenie vozidla staršieho zo zahraničia je komplikované, pretože všetci tí ľudia, ktorí si auto dovezú, tak musia celú tú tortúru okolo toho absolvovať, ako ide o tú kontrolu originality, ktorá aj tak človeku nič negarantuje a vozidlo, ktoré aj prešlo kontrolou originality, mu môže byť v neskoršom čase zabavené. Nakoľko v Českej republike je kontrola originality iba dobrovoľná, na Slovensku je kontrola originality povinná. Takisto na Slovensku neplatia kontroly STK a emisné kontroly, čiže ten človek, ktorý si dovezie vozidlo, musí toto vozidlo podrobiť týmto kontrolám, potom následne musí zaplatiť recyklačný poplatok, všetky tieto papiere musí odniesť na obvodný úrad, ktorý mu vydá rozhodnutie a potom s tým rozhodnutím, kde, samozrejme, opäť zaplatí nejaký poplatok, tak potom s týmto rozhodnutím vozidlo konečne môže prihlásiť na dopravnom inšpektoráte, kde opäť zaplatí za poznávacie značky a zaplatí ten poplatok do apríla 2023 podľa veku vozidla, ale od apríla 2023 zaplatí podľa tej EKO normy, čiže toto sa musí jednoznačne zmeniť, ak chceme nejako ľuďom pomôcť. Ale k samotnému návrhu sa píše, že toto prihlásenie vozidla, citujem z návrhu. Predkladatelia návrh preto prišli s riešením, aby sa poplatok výrazne znížil, ak neprichádza k zmene evidenčného čísla vozidla pri prepise na nového majiteľa. V prípade ak sa nemení evidenčné číslo, odpadajú nielen náklady na vyhotovenie nových tabuliek, ale sa znižuje aj náročnosť procesu pri príslušné orgány. Je preto vhodné, aby pri takomto zápise bolo približne dobré administratívnu nákladnosť správneho orgánu vykonávajúceho zápis nového vozidla. Čiže zníženie tohto poplatku o tých 70 %, ako píšete v návrhu, je viazané na výmenu poznávacej značky. Áno, áno, ale práve preto, že keď sa meniť nebude, tak poplatok sa zníži o 70 %. Lenže ako ste sami povedali, tak ten poplatok za poznávaciu značku bol 33 eur, ale pri týchto, pri týchto, áno, ale pri týchto poplatkoch, ktoré budú na tie euronormy, vlastne ide o tých 33 eur. Čiže on či si tú , keď si tú ŠPZ tzv. povedané nechá, bude mať z nížený poplatok o 70 %. Ale akonáhle si ju vymení, tak zaplatí plnú sumu pri prihlásení vozidla. To mi príde trošku také naviazať tento zákon na tú výmenu, pretože tá výmena samotnej poznávacej značky je iba 33 eur, oproti tomu poplatku, dajme tomu, 1 900 euro je to podľa mňa taká zanedbateľná čiastka a v tom prípade podľa mňa by sme celý tento systém prihlasovania vozidiel aj tých poplatkov mali úplne prekopať. Ja tento návrh zákona podporím, ale s tým, dúfam, že to pôjde do druhého čítania, že si k tomu sadneme a skúsime nájsť nejaký spôsob, aby sme tých ľudí odbremenili od všetkých týchto možných poplatkov a nezmyslov, ktoré ich komplexne zaťažujú a niektorí naozaj ani nevedia, ako a čo všetko musia absolvovať, ak by vozidlo, ktoré napríklad z dovozu chceli prihlásiť. Preto ja budem rád za to, ak všetci ľudia budú chodiť na najbezpečnejších autách, najekologickejších, ale v prvom rade Slováci na to musia mať a na to musí byť nastavený aj systém. Ďakujem pekne.